**ELŐTERJESZTÉS**

****

BALATONBERÉNY KÖZSÉG ÖNKORMÁNYZATI KÉPVISELŐ-TESTÜLETÉNEK

**2022. október 25-i**

**nyilvános ülésére**

**TÁRGY:**

Döntés a Balatonberényi volt HM üdülő bérleti jogviszonyban történő hasznosítására kiírt ajánlattételi felhívás eredményéről

**ELŐADÓ:**

Druskóczi Tünde

polgármester

Tisztelt Képviselő-testület!

A Balatonberény belterület 41/5 hrsz-ú ingatlan (volt HM Üdülő) célhoz kötött hasznosítására ajánlattételi felhívást tettünk közzé, a pályázatok benyújtására nyitva álló határidő 2022. szeptember 30. napjának 16 órája volt.

A fenti határidőig 1 db pályázat érkezett, melynek bontására 2022. október 4-én került sor.

Az ingatlan hasznosítására a II. Kerület Utánpótlás Futball Club(székhely: 1021 Budapest, Hűvösvölgyi út 113, képviseli: Szeltner Norbert elnök) nyújtott be írásban pályázatot az alábbi lényegi tartalommal:

A II. Kerület Utánpótlás Futball Club (UFC) 1994–ben alakult meg, önálló jogi személyiséggel rendelkező közhasznú társadalmi szervezet, melynek legfőbb célja és feladata a szabadidős sportolás feltételeinek megteremtése, ezen belül is az utánpótlás korosztály képzése, nevelése, napközis focitáborok szervezése. A nyári szünet időtartama alatt a sportegyesület a Balaton mellett ottalvós táborokat is szervez, melynek egyik helyszíne -immár 8 éve- Balatonberény.

A sportegyesület közreműködik a Panoráma Sportközpont üzemeltetésében, számos sportrendezvény és program lebonyolításában, az elmúlt évek során épített többek között konténeröltöző rendszert, acélváz szerkezetes sportcsarnokot, műfüves sportpályákat.

A pályázat célja egy Balatonberényi Sporttábor és Bringa Bázis kialakítása a volt HM Üdülő területén.

A kb. 150 fő befogadására alkalmas tábor áprilistól október végéig várná a vendégeket 3-8 ágyas faházakkal, míg a főépület elsősorban az étkeztetést szolgálná, kiegészítve számítógépszobával, táncteremmel, filmvetítővel. Az udvarban sportpályák, színpad, bográcsozóhely, kerti bútorok, valamint a Bringa Bázishoz kapcsolódóan kerékpártároló, elektromos kerékpártöltőállomás, szerelő műhely kerülne kialakításra.

A pályázatban megjelölt célcsoportok: iskolák, óvodák, sportegyesületek, cégek, rendezvényszervezők, egyéb közösségek és kerékpárosok.

A pályázó a meglévő felépítmények (főépület, portaépület és faházak) felújítását, energetikai korszerűsítését, kertrendezést, térvilágítás és kamerarendszer kiépítését, sportpályák építését vállalná bruttó 356.700.000 Ft tervezett beruházási értékkel, melyből az épületek felújítása (60 %) pályázati forrásból vagy egyéb támogatásból, sportpályák építése (20%) pályázati forrásból vagy bevétel visszaforgatásából, az épületek berendezése (20%) önerőből valósulna meg.

**A pályázat célja a bemutatott tervek alapján bérleti szerződés megkötése a volt HM Üdülő hasznosítására 20 év időtartamra, évi bruttó 4.000.000 Ft bérleti díj megfizetése mellett a működés első évétől kezdődően -amely várhatóan 2024. év- azzal, hogy a bérleti díj összege évente az infláció mértékével emelkedik.**

A pályázat előzetes megvitatására két alkalommal, 2022. október 13-án és október 20-án került sor, ez utóbbi alkalommal a pályázó személyesen is megjelent, ahol válaszolt a felmerülő kérdésekre, észrevételekre, illetve pályázatát szóban is kiegészítette.

A pályázó személyes meghallgatása alkalmával elmondta, hogy a tervezett fejlesztéshez hitelt nem kíván igénybe venni, azt TAO támogatásból, pályázatból és egyéb támogatásból kívánja megvalósítani, ahhoz saját tőkével nem rendelkezik. A beruházáshoz a forrást 2023. június 30-ig szeretné előteremteni, ezért elképzelése szerint az önkormányzattal 2023. június 30-ig előbérleti szerződést kötne, vagy bérleti szerződés megkötésére kerülhetne sor azzal a feltétellel, hogy amennyiben a fenti határidőig a pályázati cél megvalósításához szükséges források rendelkezésre állását nem tudja igazolni, az önkormányzat a bérleti szerződéstől egyoldalú nyilatkozatával elállhat.

A pályázó elképzelése szerint a fejlesztéshez szükséges tőke rendelkezésre állása esetén a tábor üzemeltetésének kezdő időpontja 2024. év lenne, részben helyi munkaerő igénybe vételével.

A pályázat tárgyát képező ingatlant a források beszerzéséhez fedezetként nem kívánja felhasználni, az ott megvalósuló értéknövekedés vonatkozásában sem tulajdonjogi sem egyéb megtérítési igényt nem kíván érvényesíteni, a beruházás során keletkező vagyonnövekedés az önkormányzat tulajdonát képezné.

A pályázó egyúttal nyitott arra is, hogy a tábor működtetése, a helyi sport és szabadidős infrastruktúra fejlesztése körében a bérleti szerződésen túl további egyéb együttműködési megállapodások részese legyen.

Kérem a T. Képviselő-testületet, hogy szíveskedjen az előterjesztést megvitatni, és dönteni a HM üdülő hasznosítására kiírt ajánlattételi felhívás eredményéről.

1. **Határozati javaslat:**
2. Balatonberény Község Önkormányzat Képviselő-testülete a Balatonberényi volt HM Üdülő bérleti jogviszonyban történő hasznosítására kiírt ajánlattételi felhívásra beérkezett pályázatot megismerte, a pályázat tartalmát nem támogatja, az eljárást eredménytelennek nyilvánítja.
3. A képviselő-testület felkéri a polgármestert, hogy a pályázót a döntésről értesítse.

Határidő: pályázó értesítésére 3 nap

Felelős: Druskoczi Tünde polgármester

1. **Határozati javaslat:**
2. Balatonberény Község Önkormányzat Képviselő-testülete a Balatonberényi volt HM Üdülő bérleti jogviszonyban történő hasznosítására kiírt ajánlattételi eljárásban megállapítja, hogy a benyújtott pályázat érvényes és bírálatra alkalmas volt.
3. A képviselő-testület a Balatonberényi volt HM Üdülő bérleti jogviszonyban történő hasznosítására a **II. Kerület Utánpótlás Futball Club**(székhely: 1021 Budapest, Hűvösvölgyi út 113, képviseli: Szeltner Norbert elnök) pályázóval kíván bérleti szerződést kötni a pályázó szóbeli kiegészítésére tekintettel az alábbi feltételekkel:

……………………..

…………………….

………………………

1. A képviselő-testület felkéri a polgármestert, hogy a bérleti szerződést a soron következő ülésre készítse elő.

Határidő: pályázó értesítésére 3 nap, szerződés előkészítésére 2022. november 30.

Felelős: Druskoczi Tünde polgármester

Balatonberény, 2022. október 21.

Druskoczi Tünde

polgármester